The Judgment Day

**The Judgment Day** (בתרגום חופשי לעברית: **יום הדין**) היא קבוצת היאבקות מקצועית אשר מופיעה בארגון ההיאבקות האמריקאי, ה-WWE בתוכנית הדגל Raw וכוללת את דומיניק מיסטריו, JD מקדונה, ליב מורגן, ראקל רודריגז ורוקסן פרז. הקבוצה נוסדה והונהגה בעבר על ידי אדג'.

## היסטוריה
### תחת אדג'

ב-21 בפברואר 2022 בפרק של התוכנית *[[WWE Raw|Raw]]*, אדג' נזכר בכל רגעי הרסלמניה שהיו לו במהלך הקריירה עתירת ההישגים שלו ואז הציב אתגר פתוח בפני מתאבקי הארגון לקרב באירוע רסלמניה 38. שבוע לאחר מכן, האתגר שלו נענה על ידי AJ סטיילס, כשבתגובה אדג' הגיב בעזרת מכה מתחת לחגורה, לא לפני שהכה אותו בעזרת מהלך הקונצ'יירטו, מעשים שביססו את דמותו כרעה. במסגרת הלילה השני של האירוע, שנערך ב-3 באפריל, אדג' ניצח את אותו סטיילס לאחר הסחת דעת מצידו של דמיאן פריסט.

לאחר רסלמניה, אדג' קיבל את פריסט בתור תלמידו וחשף את שם הקבוצה שלו – The Judgment Day (שפירושו: "יום הדין"). ב-18 באפריל בפרק של התוכנית *Raw*, אדג' איתגר את סטיילס לקרב חוזר באירוע רסלמניה באקלאש, אתגר שאליו סטיילס הסכים. באירוע זה, שנערך ב-8 במאי, אדג' יצא עם ידו על העליונה פעם נוספת, הפעם לאחר שדמות בעלת מסכה דחפה את סטיילס מהחבל העליון ואיפשרה לאדג' לנצל זאת לטובתו ולנצח. לאחר הקרב, הדמות הצטרפה לאדג', כאשר היא נחשפה כלא אחרת מאשר ריאה ריפלי; כתוצאה מכך, ריפלי הצטרפה אף היא לקבוצה. באירוע גיהנום בכלוב, שנערך ב-5 ביוני, קבוצת יום הדין גברה על AJ סטיילס, פין באלור וליב מורגן בקרב שלושה נגד שלושה מעורב. בפרק העוקב של התוכנית *Raw*, אדג' הציג את באלור כחבר החדש בקבוצה; לעומת זאת, באלור, פריסט וריפלי תקפו את מנהיג הקבוצה, אדג', ואף הכו אותו בעזרת מהלכו האופייני, הקונצ'יירטו. בעקבות מעשים אלו, אדג' סולק מן הקבוצה אותה יצר, בעוד שבאלור הפך לדמות המרכזית בקבוצה.

### צירופו של דומיניק מיסטריו והפיוד מול ה-O.C. ואדג'

לאחר מכן, קבוצת יום הדין פתחה בפיוד עם המיסטריוס (ריי מיסטריו ודומיניק מיסטריו) במטרה לגייס את דומיניק לשורותיהם. באירוע סאמרסלאם, שנערך ב-30 ביולי, באלור ופריסט נוצחו על ידי המיסטריוס לאחר הפרעה של אדג', שביצע את חזרתו. באירוע Clash at the Castle, שנערך ב-3 בספטמבר, אדג' וריי ניצחו את באלור ופריסט בקרב זוגות. לאחר הקרב, דומיניק ביצע את מעברו לדמות הרעה, זאת לאחר שהוא תקף את אדג' ואת אביו. דומיניק הצטרף באופן רשמי לקבוצה לילה לאחר מכן בפרק של התוכנית *Raw*, כשעזר לקבוצה לתקוף את אדג' וריי.

ב-26 בספטמבר בפרק של התוכנית *Raw*, אדג' איתגר את באלור לקרב "אני נכנע" באירוע חוקי אקסטרים, אתגר שאליו באלור נענה בחיוב. באירוע זה, שנערך ב-8 באוקטובר, באלור ניצח את אדג'. לאחר הקרב, ריפלי תקפה את אשתו של אדג', בת' פיניקס (שהתערבה בקב לטובת אדג') בעזרת מהלך הקונצ'יירטו. זמן קצר לאחר מכן, קבוצת יום הדין חידשה את היריבות עם סטיילס, שבתגובה גייס לשורותיו את הצמד Good Brothers (לוק גאלוס וקארל אנדרסון) אשר ביצעו את חזרתם לארגון; צעד זה גרם לאיחוד של קבוצת The O.C., זאת לאחר שסטיילס נענה בסירוב להצעה של באלור, שהיה אחד המנהיגים בקבוצת הבולט קלאב. אירועים אלו הביא לקיום קרב בין הקבוצות באירוע היהלום שבכתר. באירוע זה, שנערך ב-5 בנובמבר, קבוצת יום הדין ניצחה את קבוצת ה-O.C. לאחר התערבות של ריאה ריפלי. בפרק העוקב של התוכנית *Raw*, קבוצת O.C. הציגה את המתאבקת מיה יים, שביצעה את חזרתה לארגון, כפתרון שלהם להדוף את ריפלי. באירוע סדרת ההישרדות WarGames, שנערך ב-26 בנובמבר, באלור נוצח על ידי סטיילס, בעוד שקבוצתה של ריפלי נוצחה על ידי קבוצתה של יים במסגרת קרב ה-WarGames. בפרק העוקב של התוכנית *Raw*, קבוצת יום הדין ניצחה את קבוצת ה-O.C. בקרב ארבעה נגד ארבעה מעורב, קרב שלמעשה סיים את הפיוד בין הקבוצות.

### מרדף אחר תארים

באירוע הרויאל ראמבל, שנערך ב-28 בינואר, דומיניק, באלור ופריסט השתתפו בקרב הרויאל ראמבל המסורתי. באלור ופריסט הודחו על ידי אדג', בעוד שדומיניק הודח על ידי הזוכה בקרב, קודי רודס. ריפלי הופיע גם היא בקרב זה, כשעזרה לחבריה בתקיפתם על אדג', עד שנבלמה על ידי בת' פיניקס. מאוחר יותר באותו הערב, ריפלי ניצחה בקרב הרויאל ראמבל של הנשים לאחר שהדיחה אחרונה את ליב מורגן. בעקבות ניצחונה, ריפלי הפכה למתחרה הרביעית (לאחר שון מייקלס ב-1995, כריס בנואה ב-2004 ואדג' ב-2021) ולמתאבקת הראשונה שזוכה בקרב הרויאל ראמבל לאחר שנכנסה ראשונה לקרב. לילה לאחר מכן בפרק של התוכנית *Raw*, ריפלי הצהירה על כך שהיא בחרה להתמודד מול שארלוט פלייר על אליפות הנשים של סמאקדאון באירוע רסלמניה 39. צעד זה הפך את הקרב בין השתיים לקרב חוזר מרסלמניה 36 בשנת 2020, שבו פלייר ניצחה בקרב הרויאל ראמבל של אותה השנה ואף ניצחה את ריפלי על אליפות הנשים של NXT.

באירוע תא ההדחות, שנערך ב-18 בפברואר, באלור וריפלי נוצחו בקרב זוגות מעורב על ידי אדג' ובת' פיניקס חרף הסחת דעת מצד דומיניק, בעוד שפריסט כשל בניסיונו לזכות באליפות ארצות הברית. בלילה הראשון של רסלמניה 39, דומיניק נוצח על ידי אביו, ריי לאחר התערבות מצד קבוצת Latino World Order ובאד באני. מאוחר יותר באותו הערב, ריפלי ניצחה את פלייר וכתוצאה מכך זכתה באליפות הנשים של סמאקדאון, ניצחון שהעניק לקבוצה זכייה ראשונה בחגורת אליפות במהלך קיום הקבוצה. בלילה השני של אירוע הדגל, באלור, תחת דמות "הדמון" שלו, נוצח על ידי אדג' במסגרת קרב גיהנום בכלוב. במהלך הקרב, באלור נפצע לאחר שהוא ספג סולם שהטיח בו אדג'. ברסלמניה 40 פריסט פדה את החוזה שלו וניצח את דרו מקינטייר.

באירוע סאמרסלאם, שנערך ב-3 באוגוסט, חברי קבוצת Judgment Day, דומיניק מיסטייו ופין באלור ביצעו מהלך מפתיע שהוביל לשינויים דרמטיים בהרכב הקבוצה. במהלך הקרב בין ריאה ריפלי לליב מורגן, דומיניק בגד בריאה והצטרף לליב, בעוד פין באלור התערב בקרב בין דמיאן פריסט לגונתר, ותרם להפסדו של פריסט את התואר. כתוצאה מכך, פריסט וריפלי הודחו מהקבוצה, וליב מורגן וקרליטו הצטרפו אליה

### הווה
בין השנים 2025 ל-2026, המשיכה קבוצת ה-Judgment Day להופיע בפרקי התוכנית *Raw* תוך שהיא עברה שינויים בהרכבה ומתחים פנימיים גוברים בין חבריה. בתקופה זו נמנו עם הקבוצה בין היתר פין באלור, דומיניק מיסטריו, JD מקדונה, ליב מורגן וראקל רודריגז, כשהאחרונות כיהנו כאלופות הזוגות. 

באירוע רסלמניה 41 זכה דומיניק מיסטריו באליפות הבין-יבשתית בקרב מרובע שכלל גם את פנטה, ברון ברייקר ובאלור - אותו גם הצמיד לניצחון, דבר שהוביל לריחוק בין דומיניק לבאלור. לאחר האירוע, רוקסן פרז התחילה להתקרב אט אט ביוזמתה לחברי הקבוצה במטרה להציע עזרה בקרבות ולהתקדם בארגון - דבר שלא התקבל בעין יפה מבחינת מורגן, במה שהוביל למתחים בינה לבין מיסטריו שביסס את מעמדו כאחת הדמויות המרכזיות בקבוצה. 

בתחילת יוני 2025, קרליטו סיים את חוזהו בארגון ונאלץ לעזוב. ב-16 ביוני 2025, נפצעה מורגן פציעה חמורה ונאלצה להפסיק את פעילותה לזמן ממושך. על מנת שרודריגז לא תצטרך לוותר על תואר הזוגות שלה, פרז הציעה עצמה כמחליפה של ליב מורגן; רודריגז תחילה סירבה אך היא נאלצה לבסוף להסכים לאחר שיכנועים של שאר חברי הקבוצה. במהלך החודשים הבאים, פרז ביססה עצמה כחברת קבוצה לגיטימית כאלופת הזוגות יחד עם ראקל רודריגז. 

ביולי 2025, ניצחו באלור ומקדונה את הניו דיי והפכו לאלופי הזוגות של Raw. בספטמבר 2025, ניצח דומיניק את ויקינגו בקרב יחידים בארגון AAA וזכה באליפות המגה של הארגון. באירוע סמארלסאם של אותה השנה, הפסידו הבנות את התארים לאלכסה בליס ושארלוט פלייר. ב-20 בספטמבר, הפסידו הגברים את חגורות האליפות ל-AJ סטיילס ודרגון לי. 

ב-15 בספטמבר, ג'ון סינה הצטרף למותג Raw, כשהוא התחיל בפיוד עם חברי קבוצת ה-Judgment Day וב-10 בנובמבר, גבר על דומיניק מיסטריו וזכה באליפות הבין-יבשתית, זכייה שהפכה אותו לאלוף גראנד סלאם. באירוע סדרת ההישרדות, נקבע קרב חוזר בין השניים בו דומיניק זכה בעזרת הסחת דעת של ליב מורגן שחזרה במפתיע לאחר הפציעה. באירוע הרויאל ראמבל של שנת 2026, ניצחה מורגן לאחר שהדיחה את שארלוט פלייר. 

בזמן זה, דומיניק ו-JD מקדונה נפצעו ולא היו כשירים להופיע, מה שהוביל את באלור לחשוב מחדש על קריירת ההיאבקות שלו ולנסות לחזור להיות אלוף עולם ללא העזרה של חברי קבוצתו. ב-19 בינואר, הפסיד באלור ל-CM פאנק בקרב על אליפות העולם במשקל כבד, כשלאחר מכן לחץ לו יד בתור מחווה ספורטיבית, דבר שלכאורה סימן שינוי בגישה אצל באלור. לאחר מכן, דומיניק ומקדונה חזרו לכשירות ועזרו לבאלור להתקיף את פאנק במטרה להשיג קרב חוזר. באירוע תא ההדחות, נערך הקרב החוזר ביניהם בו שוב הפסיד באלור לאחר שביקש במפורש מהקבוצה לא לנסות לעזור לו. באלור ניסה להנגיש לדומיניק את אותה הגישה, דבר שהתפרש אצל דומיניק כזילזול בו ובחברי הקבוצה.

ב-2 במרץ, התרחש קרב אליפות בין דומיניק לפנטה, כשבמהלך הקרב דומיניק ביקש את העזרה של באלור ומקדונה, אך באלור חסם את מקדונה מלעזור לדומיניק, מה שהוביל להסחת דעת ולהפסד של דומיניק את התואר לפנטה. שבוע לאחר מכן, באלור התוודה בזירה בפני דומיניק שאביו צדק בכך שהוא פחדן; בתגובה, דומיניק החל להתקוטט עם באלור כאשר חברי קבוצת ה-Judgment Day הצטרפו לעזרת דומיניק, דבר שסימל את סילוק באלור באופן רשמי מהקבוצה. ב-23 במרץ במהלך קרב חוזר בין מיסטריו לפנטה חזר באלור והתקיף את מקדונה ובזמן שמיסטריו היה מוסח פנטה ניצל את ההזדמנות והצמיד אותו.

## חברי הקבוצה
### נוכחיים

### לשעבר

## ציר הזמן

## אליפויות והישגים
* **הישגים במגזין ההיאבקות Pro Wrestling Illustrated – PWI**
** קבוצת השנה (2023) – ריפלי
** קרב השנה (2023) - נגד שארלוט פלייר רסלמניה 39
** המתאבק השנוא של השנה (2023) – מיסטריו
** אשת השנה (2023) – ריפלי
** PWI דירג את ריפלי במקום ה-1 מתוך 250 המתאבקות הטובות ביותר לשנת 2023
** PWI דירג את פריסט במקום ה-57 מתוך 500 המתאבקים הטובים ביותר לשנת 2022
** PWI דירג את באלור במקום ה-61 מתוך 500 המתאבקים הטובים ביותר לשנת 2023
** PWI דירג את מיסטריו במקום ה-94 מתוך 500 המתאבקים הטובים ביותר לשנת 2023
* **הישגים בארגון ההיאבקות World Wrestling Entertainment – WWE**
** אליפות העולם במשקל כבד (פעם אחת) – פריסט
** האליפות הבין-יבשתית (פעמיים) – מיסטריו
** אליפות הנשים העולמית (פעמיים) – ריפלי, מורגן
** אליפות צפון אמריקה של NXT (פעמיים) – מיסטריו
** אליפות העולם לזוגות של ה-WWE (4 פעמים) – באלור ופריסט (2), באלור ו-JD מקדונה (פעמיים)
** אליפות הזוגות של סמאקדאון (פעמיים) – באלור ופריסט
** אליפות זוגות הנשים של ה-WWE (3 פעמים) – מורגן ורודריגז (2), פרז ורודריגז (1)
** רויאל ראמבל (2023) – ריפלי
** מחזיק מזוודת "כסף בבנק" (2023) – פריסט
** אלופת הטריפל קראון השביעית – ריפלי
** אלופת הגראנד סלאם החמישית – ריפלי
** אלוף הגראנד סלאם ה-17 (לפי הפורמט הנוכחי, בכללי מקום 24)

## קישורים חיצוניים

* הפרופיל של דמיאן פריסט באתר הרשמי של ה-WWE
* הפרופיל של דומיניק מיסטריו באתר הרשמי של ה-WWE
* הפרופיל של אדג' באתר הרשמי של ה-WWE
* הפרופיל של פין באלור באתר הרשמי של ה-WWE
* הפרופיל של ריאה ריפלי באתר הרשמי של ה-WWE

## הערות שוליים

קטגוריה:WWE
קטגוריה:Tag team